Predkladacia správa

Východiská rozpočtu verejnej správy na roky 2008 až 2010 vychádzajú z Rozpočtu verejnej správy na roky 2007 až 2009, ktorý vláda schválila 11. októbra 2006 a sú v súlade s aktualizovaným Konvergenčným programom Slovenska na roky 2006 až 2010, ktorý vláda schválila v novembri 2006.

Východiská rozpočtu verejnej správy na roky 2008 až 2010 sú postavené na aktuálnej prognóze makroekonomického vývoja do roku 2010, ktorá potvrdzuje pozitívne trendy a charakter strednodobého vývoja, ktoré sa predpokladali pri tvorbe viacročného rozpočtu na roky 2007 až 2009, a ktoré sa prezentovali aj pri aktualizácii Konvergenčného programu SR do roku 2010.  Podľa aktualizovanej prognózy sa očakáva dynamický rast hospodárstva, ktorý v najbližších troch rokoch bude dosahovať úroveň v priemere  6,3 % ročne v stálych cenách, inflácia sa bude pohybovať v intervale 1,9 % – 2,4 % a  priemerná evidovaná miera nezamestnanosti poklesne pod 10 %. 

V porovnaní s Rozpočtom verejnej správy na roky 2007 až 2009 a aktualizovaným Konvergenčným programom Slovenska na roky 2006 až 2010 dochádza k pozitívnej úprave už schválenej výšky deficitu rozpočtu verejnej správy na jednotlivé roky. V roku 2008 sa deficit navrhuje na úrovni 2,3 % HDP, v roku 2009 na úrovni 1,8 % HDP a v roku 2010 na úrovni 0,8 % HDP. Zníženie deficitu verejnej správy je reakciou na hodnotenie aktualizovaného Konvergenčného programu Európskou radou, ktorá považuje tempo konsolidácie v schválenom rozpočte na roky 2007 až 2009 pri súčasnom ekonomickom vývoji za nepostačujúce. Slovensko týmto krokom prezentuje svoju snahu plniť záväzky vyplývajúce z nového znenia Paktu stability a rastu. Pravidlá nového znenia Paktu stability a rastu požadujú každoročné znižovanie štrukturálneho deficitu verejných financií bez vplyvu jednorazových faktorov o 0,5 % HDP, pričom je v tejto súvislosti  nevyhnutné zdôrazniť  1 %-tný pokles deficitu medzi rokmi 2009 a 2010 s cieľom splniť záväzok z aktualizovaného Konvergenčného programu s ohľadom na zabezpečenie dlhodobej udržateľnosti verejných financií. 

Pri zostavovaní návrhu fiškálneho rámca na roky 2008 až 2010 preto vláda pokračuje vo fiškálnej konsolidácii a ďalej optimalizuje hodnotu fiškálneho impulzu, aby tento pôsobil na ekonomiku i rozpočet verejnej správy stabilizačne. 

 Príprava návrhu východísk rozpočtu verejnej správy na roky 2008 až 2010 sa začala už v januári, keď ministerstvo financií spresnilo makroekonomické prognózy. Následne vo februári bola spresnená aj prognóza ďalších parametrov verejných financií, najmä daňových a odvodových príjmov a tiež nákladov na štátny dlh. 

Hospodársky rast a jeho štruktúra je usmerňovaná cieľavedomou a vyváženou fiškálnou politikou vlády, čo znižuje potrebu dodatočných rastových impulzov zo strany verejných financií. Práve preto sa verejné financie zamerajú na znižovanie deficitu a optimalizáciu verejného dlhu. Slovenská vláda sa tak dôsledne pripravuje na očakávaný demografický vývoj, ktorý bude v budúcnosti znamenať záťaž na verejné financie,  a to najmä v sociálnej a zdravotnej oblasti. 

Navrhované východiská rozpočtu verejnej správy na roky 2008 až 2010, rovnako ako schválený rozpočet na roky 2007 až 2009, samozrejme rešpektujú cieľ zavedenia eura v roku 2009, a to aj vrátane negatívneho vplyvu penzijnej reformy. 

Otvorenou otázkou pri tvorbe návrhu východísk rozpočtu na nasledujúce roky je rozpočtovanie príjmov z EÚ medzi jednotlivé kapitoly. Vzhľadom na skutočnosť, že Slovenská republika nemá zo strany EÚ schválený Národný strategický referenčný rámec a konkrétne operačné programy na roky 2007 až 2013, nie je v tomto štádiu rozpočtového procesu možné pristúpiť k rozdeleniu príjmov a výdavkov týkajúcich sa EÚ fondov z druhého programového obdobia medzi vybrané kapitoly. Tieto zdroje sú v súčasnosti sústredené v kapitole Všeobecná pokladničná správa a sú rozpočtované na úrovni 16,9 mld. Sk v roku 2008,  v roku 2009 v sume 44,7 mld. Sk a 70,4 mld. Sk v roku 2010. 

Návrh východísk rozpočtu verejnej správy na roky 2008 až 2010  vychádza z platných legislatívnych predpisov. Zároveň sa nepredpokladajú žiadne príjmy z privatizácie.  

Ďalším krokom v príprave rozpočtu bude rozpísanie limitov z viacročného rozpočtu, aktualizácia programovej štruktúry, cieľov a merateľných ukazovateľov, čo je úloha pre jednotlivé kapitoly v súlade s bodom B.2. návrhu uznesenia vlády SR. Do tohto termínu kapitoly zároveň  predložia ministerstvu financií návrhy na prioritné výdavkové tituly v rámci rozdelenia rezervy vlády na priority spolu s uvedením cieľa a očakávaného prínosu na zvýšenie kvality poskytovania verejných služieb. 

Následne bude prebiehať príprava samotného Návrhu rozpočtu verejnej správy na roky 2008 až 2010. Do tohto dokumentu bude premietnutá aktualizácia makroekonomických ukazovateľov, daňových príjmov a ostatných parametrov rozpočtu. Dôležitým momentom v príprave rozpočtu bude aj využitie záverov analýzy  vplyvu zavedenia II. kapitalizačného piliera na hospodárenie Sociálnej poisťovne od roku 2005 s výhľadom do roku 2010 a návrh na stabilizáciu rozpočtu Sociálnej poisťovne vrátane systémových riešení na zabezpečenie finančnej rovnováhy jednotlivých fondov Sociálnej poisťovne. 

Návrh rozpočtu verejnej správy predloží ministerstvo financií na rokovanie vlády SR v súlade so zákonom o rozpočtových pravidlách verejnej správy najneskôr do 15. augusta 2007. 

V uznesení vlády sa zároveň navrhuje zrušiť úlohu B.1. z uznesenia vlády č. 1036 z 13.decembra 2006 k návrhu na zvýšenie počtu zamestnancov pri výkone prác vo verejnom záujme pre Pôdohospodársku platobnú agentúru so sídlom v Bratislave, ktorou sa ukladá ministrovi financií vykonať rozpočtové opatrenie v kapitole Ministerstva pôdohospodárstva SR podľa bodu A.1. tohto uznesenia. Úloha je pre ministra financií nevykonateľná, nakoľko jej plnenie je v pôsobnosti Ministerstva pôdohospodárstva SR.